钦定古今图书集成/理学汇编/经籍典/第126卷 > 日知录 > 书传会选
## 钦定古今图书集成/理学汇编/经籍典/第126卷 > 日知录 > 书传会选

洪武二十七年四月丙戌，诏征儒臣定正宋儒蔡氏
《书传》。上以蔡氏《书传》日月五星运行与朱子《诗传》不
同，其他注说与番阳邹季友所论，间亦有未安者，遂
诏征天下儒臣定正之，命翰林院学士刘三吾等总
其事。凡蔡氏《传》得者存之，失者正之。又采诸家之说，
足其未备。九月癸丑，书成，赐名《书传会选》，命礼部颁
行天下。今按此书，若《尧典》谓天左旋，日月五星违天
而右转，〈陈氏祥道〉“高宗肜日”，谓祖庚绎于高宗之庙。〈金氏履祥〉
《西伯戡黎》，谓是武王。〈金氏〉《洛诰》：“惟周公诞保文武，受命
惟七年。”谓周公辅成王之七年。〈张氏　陈氏栎〉皆《不易》之论。

又如《禹贡》“厥赋贞” ，主苏氏轼，谓赋与田正相当。泾属渭，汭主孔《传》“水北曰汭。” 《太甲》“自周有终” ，主金氏，谓“周当作君。” 《多方》“不克开于民之丽” ，主叶氏；陈氏栎，谓“古者治狱以附罪为丽” ，皆可从，然所采既博，亦或失当。如《金縢》“周公居东” ，谓孔氏以为“东征” ，非是。至《洛诰》又取“东征” 之说，自相抵牾。

每《传》之下系以《经》文及《传音释》，于字音、字体、字义辨
之甚详。其《传》中用古人姓字、古书名目必具出处，兼
亦考证典故。盖宋、元以来诸儒之规模犹在，而其为
此书者，皆自幼为务本之学，非由八股发身之人。故
所著之书，虽不及先儒，而尚有功于后学。至永乐中
修《尚书大全》，不惟删去异说，并《音释》亦不存矣。愚尝
谓自宋之末造以至有明之初年，经术人材，于斯为
盛。自“八股行而古学弃，《大全》出而经说亡，十族诛而
臣节变”，洪武、永乐之间，亦世道升降之一会矣。